## Pravilnik o izmjenama i dopunama Pravilnika o tehničkim uvjetima za sigurnost željezničkog prometa kojima moraju udovoljavati željeznička vozila

### NN 161/1998 (18.12.1998.), Pravilnik o izmjenama i dopunama Pravilnika o tehničkim uvjetima za sigurnost željezničkog prometa kojima moraju udovoljavati željeznička vozila

# MINISTARSTVO POMORSTVA, PROMETA I VEZA

Na temelju članka 21. stavka 1. i 2. i članka 100. stavka 1. Zakona
o sigurnosti u željezničkom prometu ("Narodne novine", br. 77/92 i 26/93),
ministar pomorstva, prometa i veza donosi

## **PRAVILNIK**

### **O IZMJENAMA I DOPUNAMA PRAVILNIKA O TEHNIČKIM UVJETIMA ZA SIGURNOST ŽELJEZNIČKOG PROMETA KOJIMA MORAJU UDOVOLJAVATI ŽELJEZNIČKA VOZILA**

Članak 1.

U Pravilniku o tehničkim uvjetima za sigurnost željezničkog prometa
kojima moraju udovoljavati željeznička vozila ("Narodne novine", br. 82/96)
članak 5. mijenja se i glasi:

"Konstruktivne izmjere željezničkih vozila koja se koriste u međunarodnome
željezničkom prometu moraju biti potpuno usklađene s međunarodno dogovorenim
kontrolnim linijama položaja vozila na kolosijeku, tj. s referentnim ovojnicama
kinematičkog profila".

Članak 2.

Članak 6. mijenja se i glasi:

"Kinematički profil vozila jest pojam vezan za trenutačan položaj poprečnog
presjeka vozila koje se kreće kolosijekom. Kontrolna linija za kinematički
profil jest referentna ovojnica kinematičkog profila s izmjerama na slici
1. (Prilog 1), koje odgovaraju ovojnici kinematičkog profila Međunarodne
željezničke unije (UIC 505-1) za sva vozila.

Vozila u pokretu svojim kinematičkim profilom na ravnoj pruzi u vodoravnom
luku do najmanjeg polumjera R=250 m ni jednim svojim dijelom ne smiju prelaziti
kontrolnu liniju, tj. referentnu ovojnicu kinematičkog profila s izmjerama
prema slici (Prilog 1).

Nadalje, kroz minimalne kolosječne lukove mora biti moguće vozila provlačiti
brzinom koraka uz sljedeće uvjete:

- da unutar radionica za popravak i održavanje vozila kolosiječni luk
ima minimalan polumjer R=80 m, i to s potpuno otpuštenim kvačilima i bez
dodatnog tereta (prazna), pri čemu okretna postolja ni dijelovi pričvršćeni
na njih ne smiju dodirivati čvrste dijelove vagonskog sanduka

- da na ulasku u radionice za popravak i održavanje vozila te unutar
industrijskih pogona kolosiječni luk ima minimalan polumjer R=150 m, i
to s djelomično otpuštenim kvačilima u tovarenom stanju, pri čemu okretna
postolja ni dijelovi pričvršćeni na njih ne smiju dodirivati čvrste dijelove
vagonskog sanduka.

Pri tome između vijenca kotača i čvrstih dijelova vagonskog sanduka
mora biti osiguran vertikalni razmak od najmanje 100 mm".

Članak 3.

Članak 7. mijenja se i glasi:

"Kontrolna linija, tj. referentna ovojnica kinematičkog profila (Prilog
1) dijeli se na dva područja, i to:

- na gornji dio ovojnice od kote 400 mm iznad GRT-a prema gore i

- na donji dio ovojnice od kote 400 mm iznad GRT-a prema dolje čija
izmjera vrijedi za sva vozila osim u dijelu od GRT-a do kote 130 mm. U
tome području, od GRT-a do kote 130 mm, vrijede izmjere ovojnice specifične
za pojedine vrste vozila, i to:

*Slika 2* (Prilog 2 - Lokomotive i pogonska vozila)

*Slika 3* (Prilog 3 - Putnički i teretni vagoni)".

Članak 4.

Iza članka 7. dodaju se novi članci 7a., 7b. i 7c., koji glase:

"Članak 7a.

Gornji dio referentne ovojnice kinematičkog profila (Prilog 1) proširuje
se radi prijevoza kontejnera i cestovnih vozila na izmjere GB koje odgovaraju
pravilniku UIC 506 prema slici 4. (Prilog 4).

Članak 7b.

Vezane za konvenciju RIV, Hrvatske željeznice za otvorene teretne vagone
i teret ukrcan na njih nadalje propisuju statičku referentnu ovojnicu s
izmjerama prema slici 5. (Prilog 5) te njoj odgovarajuću kinematičku ovojnicu
prema slici 6. (Prilog 6).

Članak 7c.

Kontrolna linija vezana za strujni oduzimač (pantograf) i komponente
na krovu vozila dana je s izmjerama prema UIC
505-1 na slici 7. (Prilog 7)".

Članak 5.

Članak 8. mijenja se i glasi:

"Ovojnica kinematičkog profila mjerodavna je za dimenzioniranje poprečnog
presjeka i ukupne geometrije vozila te za proračun i definiciju slobodnoga
profila kolosijeka".

Članak 6.

Članak 9. mijenja se i glasi:

"Ministar nadležan za poslove prometa može odobriti, za željeznička
vozila na željezničkoj pruzi koja udovoljava slobodnom profilu propisanomu
u članku 11. stavku 3. Pravilnika o tehničkim uvjetima za sigurnost željezničkog
prometa kojima moraju udovoljiti željezničke pruge ("Narodne novine" br.
84/94), promjenu izmjera referentne ovojnice kinematičkog profila počevši
od kote 3.250 mm iznad gornjega ruba tračnice (GRT) u vertikalnom smjeru
prema gore".

Članak 7.

U članku 11. u stavku 1. u zagradi riječ "Prilog 3" mijenja se i postaje
"Prilog 8".

U novom "Prilogu 8". (prije "Prilog 3".) u tablici 1. redak "Nagib vijenca
Qr" u stupcu "Najveća mjera" briše se brojka "11".

U stavku 1. u zagradi riječ "Prilog 4" postaje "Prilog 9", a brojevi
slika se mijenjaju i postaju:

prije slika 3., a sada slika 8.

prije slika 4., a sada slika 9.

prije slika 5., a sada slika 10.

Članak 8.

U članku 21. u stavku 2. u zagradi riječi "Prilog 5" postaje "Prilog
10", a brojevi slika se mijenjaju i postaju:

prije slika 6., a sada slika 11.

prije slika 7., a sada slika 12.

prije slika 8., a sada slika 13.

Članak 9.

U članku 22. stavak 1. točka 5. mijenja se i glasi:

"5. autostop-uređaj, ako je vozilo namijenjeno za vožnju brzinom većom
od 100 km/h".

Točka 6. mijenja se i glasi:

"6. radiodispečerski uređaj, ako je vozilo namijenjeno za vožnju u jednoposjedu
(na vučna vozila koja nemaju radiodispečerski uređaj, uređaj će biti ugrađivan
postupno)".

Točka 8. mijenja se i glasi:

"8. uređaj za brzinsko vođenje vlakova i uređaj za prijenos pružnih
znakova s pruge u upravljačnicu, ako je vozilo namijenjeno za vožnju brzinom
većom od 160 km/h".

Točka 12. mijenja se i glasi:

"12. uređaje za ventilaciju i grijanje upravljačnice".

Članak 10.

Opći akti Hrvatskih željeznica kojima se podrobnije razrađuje provedba
ovoga Pravilnika moraju se uskladiti s ovim Pravilnikom u roku od 6 mjeseci
od dana njegova stupanja na snagu.

Članak 11.

Hrvatske željeznice će u roku od 6 mjeseci od dana stupanja na snagu
ovog Pravilnika propisati dopunskim aktom tehničke uvjete kojima moraju
udovoljavati željeznička vozila za posebne namjene.

Članak 12.

Ovaj Pravilnik stupa na snagu osmog dana od dana objavljivanja u "Narodnim
novinama".

Klasa: 011-01/98-02/51
Urbroj: 530-01-98-1
Zagreb, 3. prosinca 1998.

Ministar
pomorstva, prometa i veza
**mr. Željko Lužavec,** v. r.

![](dodatni/370046.gif)

*Slika 2.*

*Napomena:* Donji dio ispod kote 130 mm u svezi je s vozilima koja
ne trebaju ići na spuštalicu i voziti preko kolosiječne kočnice i drugih
manevarskih uređaja. Neka ograničenja profila primjenjiva su za osovinske
sklopove zbog prolaska vozila kroz tokarilicu za kotače.

a) područje za uređaje odmaknute od kotača

b) područje za uređaje vrlo blizu kotača

c) područje krokodilske četke

d) područje kotačâ i drugih dijelova koji dolaze u dodir s tračnicama

e) područje koje zauzimaju samo kotači

1. Granica koju ne smiju prijeći dijelovi i uređaji smješteni izvan
krajnjih osovina (čistači pruge, pjeskare i t.d.) za prelazak preko praskalica.
Ta granica ne mora biti poštivana za dijelove između kotača samo onda ako
se nalaze u tragu kotača.

2. Najveća fiktivna širina profila bandaža u slučaju kontratračnice
(UIC-ova uputa 505-5).

3. Granična efektivna fiktivna širina vanjskog lica kotača i dijelova
vezanih za kotače. Donji dijelovi i uređaji: vidi UIC-ovu uputu 505-5.

4. Ako vozilo zauzme neki položaj na zavoju (luku) pruge polumjera R=250
m (najmanji polumjer ugradnje krokodila) i uz širinu kolosijeka od 1465
mm, svaki dio vozila koji se može spustiti do najmanje 100 mm k ravnini
gornjega tračničkog ruba, osim kontaktne četkice, mora se nalaziti na 125
mm od pružne osi. Za dijelove smještene između postolja ta kota iznosi
150 mm.

5. Efektivni granični položaj unutarnjeg lica kotača kada je osovina
oslonjena na suprotnu tračnicu. Ta kota mijenja se u funkciji proširivanja
razmaka između tračnica.

*Napomena:* voditi računa o točki 7.1.1.3.2.

![](dodatni/370047.gif)

*Slika 3.*

*Napomena:* Donji djelovi na 130 mm uključujući i vozila koja mogu
prijeći grbinu i prelaziti kočnicu na pruzi i druge uređaje za manevriranje
i kočenje:

a) Područje za uređaje udaljene od kotača

b) Područje za uređaje vrlo blizu kotača

c) Područje za ubacivanje univerzalnih kočnih papuča (vidi UIC-ovu uputu
505-5)

d) Područje za kotače i druge uređaje koji dolaze u dodir s tračnicama

e) Područje koje zauzimaju isključivo kotači

f) Područje kolosiječnih kočnica u nekočenom položaju (otvoreno)

1. Granica koja ne smije biti prijeđena, uređaji izvan krajnjih osovina
(brisači tračnica, pjeskare i t.d.) za prelazak preko praskalica.

2. Fiktivna najveća širina profila bandaža u slučaju kontratračnice.

3. Efektivni granični položaj vanjskog lica kotača i dijelova vezanih
za njih.

4. Ta kota jest najveća visina unificiranih kočnih papuča koje bivaju
rabljene za podmetanje pod vozila i za njegovo zadržavanje.

5. Nikakav uređaj ne smije ulaziti u to područje.

6. Granični efektivni položaj lica kotača kada je osovina naslonjena
na suprotnu tračnicu. Ta kota mijenja se ovisno o položaju razmaka između
tračnica. Vidi poglavlje 6.3.1. Uporaba uređaja za manevriranje na kolosijeku
u zavoju.

![](dodatni/370048.gif)

*Slika 5.* Teoretska osnova za dvostrani ili mnogostrani dogovor
u vezi s primjenom povećanog profila(1).

Kinematički profil za vozila koja se rabe u međunarodnom prometu određen
ovim uputama može biti primijenjen na sva vozila za koja se pretpostavlja
da će voziti na normalnim kolosijecima svih željezničkih uprava članica
UIC-a.

Međutim, željezničke uprave mogu se dvostrano ili mnogostrano dogovoriti
o tome da po svim svojim ili samo nekim svojim prugama dopuste prijevoz
vozila koja su veća nego što je određeno u ovim uputama.

Za zaključivanje takova ugovora dosta je odrediti kinematički referentni
profil koji zamjenjuje profil iz članka 6. (Prilog 1), a sva navedena pravila
bivaju primijenjena na novi referentni profil.

Pravila iz uputa 505-4 dopuštaju izračunavanje profila prepreka koji
odgovara profilu vozila koji je određen tako ili dopuštaju

![](dodatni/370049.gif)

*Slika 6.*

Navedena referentna kinematička ovojnica smatra se potpuno odgovarajućom
za primjenu propisa iz Priloga 5.

UIC-ova uputa 505-4 dopušta izračunavanje odgovarajućega profila prepreka
(Prilog 3 i dopuna).

(2) Prihvaćeno od HSH, GySEV, BHEV, PKP, BDŽ, CFR, CD, ZSR,
MÁV, JŽ, CH, TCDD, DB, ÖBB, CFL, NS, DSB, CFS, IRR, HŽ.

Izuzimajući željezničke kolodvore:

SŽ: Divača, Sežana, Herpelje-Kozina, Koper, Kilovica, Ilirska Bistrica,

HŽ: Šapjane, Jurdani, Opatija-Matulji, Rijeka,

MÁV: Budapest-Deli pu, Budapest Kelenföld.

![](dodatni/370050.gif)

*Slika 7.* Referentni profil za pantografe i neizolirane uređaje
pod naponom na krovu vozila.

\*=dopušteni pomak. Ta pomicanja dopuštena su onda ako su ispunjeni uvjeti
prema formulama (111), (112), (113) ili (114) za visine h=6,5 m i prema
formulama (115), (116), (117) ili (118) za h=5 m.

Prostor koji ne smije ulaziti neizolirani uređaj ili dijelovi koji mogu
ostati pod naponom.

*Napomena:* Za vozila koja voze pod naponskim vodom, crtkana područja
mogu poslužiti za prelazak klizača pantografa u spuštenom položaju. Na
neelektrificiranim prugama taj prostor može poslužiti kao posebna rezerva
za svaku željezničku upravu.

Pravilnik, NN 161/1998-1989